
Uznesenie Okresný súd Stará Ľubovňa vo veci starostlivosti súdu o mal. A. B., nar. XX. XX. XXXX, trvale bytom C. XXX, t.č. Detský domov Podolínec, zast. kolíznym opatrovníkom Úradom práce, sociálnych vecí a rodiny Stará Ľubovňa, dieťa rodičov B. B., nar. X. X. XXXX, bytom C. XXX, zast. opatrovníčkou D. B., nar. X. X. XXXX, bytom C. XXX a E. B., nar. X. X. XXXX, bytom C. XXX, v konaní o zrušenie neodkladného opatrenia takto rozhodol: Súd z r u š u j e neodkladné opatrenie nariadené uznesením Okresného súdu Stará Ľubovňa č. k. 4P/5/2024-56 zo dňa 18. 01.2024. odôvodnenie: 1. Uznesením Okresného súdu Stará Ľubovňa č.k. 4P/5/2024-56 zo dňa 18. 1. 2024, ktoré nadobudlo právoplatnosť dňa 10. 2. 2024 súd nariadil rodičom mal. dieťaťa E. B., nar. X. X. XXXX a B. B., nar. X. X. XXXX, zast. opatrovníčkou D. B., nar. X. X. XXXX odovzdať mal. A. B., nar. XX. XX. XXXX do starostlivosti Detského domova Podolínec. 2. Rozsudkom Okresného súdu Stará Ľubovňa pod č. k. 4P/11/2024-45 zo dňa 16. 4. 2024, ktorý nadobudol právoplatnosť dňa 10. 5. 2024, súd určil výchovné opatrenie, a to dočasne odňal mal. A. B., nar. XX. XX. XXXX z osobnej starostlivosti jeho rodičov E. B., nar. X. X. XXXX a B. B., nar. X. X. XXXX, zast. opatrovníčkou D. B., nar. X. X. XXXX a mal. dieťaťu A. B. nariadil pobyt v Detskom domove Podolínec za účelom zabezpečenia odbornej pomoci mal. dieťaťu, najdlhšie do 28. 6. 2024. Zároveň uložil matke mal. dieťaťa povinnosť spolupracovať s Detským domovom Podolínec, Obcou Čirč a orgánom sociálnoprávnej ochrany detí a sociálnej kurately, s tým, že súd bude sledovať plnenie účelu výchovného opatrenia v spolupráci s orgánom sociálnoprávnej ochrany detí a sociálnej kurately, Obcou Čirč a Detským domovom Podolínec a po uplynutí lehoty zhodnotí jeho účinnosť a efektivitu. 3. Súd uznesením zo dňa 17.05.2024 začal konanie o zrušenie neodkladného opatrenia z úradnej povinnosti a následne ustanovil mal. dieťaťu kolízneho opatrovníka ÚPSVaR v Starej Ľubovni. 4. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 5. Podľa § 363 CMP súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 6. Podľa § 365 ods. 7 súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené.
Podľa ods. 8 cit. zák. ust. o návrhu na zrušenie neodkladného opatrenia rozhodne súd do desiatich dní od jeho doručenia. 7. Podľa § 339 zákona č. 160/2015 Z.z. Civilného sporového poriadku (ďalej len „CSP“) o zrušení neodkladného opatrenia môže súd rozhodnúť bez pojednávania. V prípadoch neodkladného opatrenia podľa § 334 a 338 majú dotknuté subjekty právo vyjadriť sa k návrhu na zrušenie neodkladného opatrenia. 8. Civilný mimosporový poriadok osobitne vymedzuje dôvody na zrušenie neodkladného opatrenia. Ak sú splnené predpoklady na zrušenie, musí súd rozhodnúť vždy samostatným uznesením. Samotné skončenie konania nespôsobuje zrušenie neodkladného opatrenia, ale súd o jeho zrušení musí rozhodnúť samostatným uznesením. Dôvodmi na zrušenie sú jednak zmena pomerov a jednak odpadnutie dôvodov, pre ktoré bolo nariadené. Neodkladné opatrenie môže súd zrušiť aj bez návrhu. 9. Súd vychádzajúc z obsahu spisu dospel k záveru, že t.č. je dôvodné uvedené neodkladné opatrenie nariadené uznesením Okresného súdu Stará Ľubovňa č. k. 4P/5/2024-56 zo dňa 18.01.2024 zrušiť. Dôvodom je tá skutočnosť, že t. č. už nepretrvávajú dôvody nariadenia neodkladného opatrenia, tieto pominuli z dôvodu toho, že už bolo rozhodnuté vo veci samej, a to rozsudkom tunajšieho súdu č.k. 4P/11/2024-45 zo dňa 16.04.2024, ktorý nadobudol právoplatnosť dňa 10.05. 2024. Poučenie: Proti tomuto uzneseniu je prípustné odvolanie, ktoré možno podať v lehote 15 dní odo dňa jeho doručenia na Okresnom súde Stará Ľubovňa, písomne, v štyroch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

